ایلک اؤنجه، بو قونویا باشلامادان اوّل، بیر یانلیش فیکره سون قویوب سونرا سؤزه باشلاماغیمیز گره کیر. بوگون ایران عالیملری – فارس، تورک و هر دیلده اولورسالار دا، ایران آدی اوستونده بؤیوک سهولر ائدیرلر. بونو دئمک ایستردیم کی ایران آدی بیر اؤلکه و یئر آدی اولاراق بوگون بیر بؤیوک ملت و مختلف قوم و ائللردن قورولموش نئچه ملتلی بیر سیاسی اؤلکه دیر. بو تورپاقلاردا مختلف قبیله لر و ملتلر یاشامیشلار و بیر چوخلو دیللرین یوردو اولموشدور. ایران دئمک بیر سوی آدی اولا بیلمز و دیل آدی دا اولمامیشدیر. ایندی بیر سیرا عالیملر ایرانلیدان آد آپاراندا بونو بیلمه لیدیلر کی ایرانلی مومکوندور فارس، تورک، بلوچ، تورکمن، کورد، لور و یا باشقا دیللی اولسون. ایرانلی اولماق هئچ بیر زمان بیر قبیله و یاخود بیر دیلین اولمامیشدیر. تاریخ بویو مختلف قبیله لر و مختلف سویلاردان اولان، هابئله مختلف دیللره مالیک اولان قبیله لر بورایا گلمیش، بورادا مسکونلاشمیش، مدنیت یاراتمیش و بو مدنیت بوتون بشریت اوچون بؤیوک میراث قویموشدور. آنجاق ایرانلی دئمک تکجه فارس قبیله سینه عایید بیلمک، تاسفله دوشمنلرین هدف و ایسته یی اولاراق ۱۹جو یوزایلدن اورتایا گلمیش و بیزلری بیر – بیریمیزدن آییرماقدان باشقا بیر هدفی اولمامیشدیر. بو اینانج ایله تاریخی اینجهلهییب و دوزگون اولایلاری چیخاریب اوستونده دایانمالیییق.
سؤزون داوامیندا دئمک ایستردیم بیر سیرا عالیملر ساکالار یا اسکیتلری ایران سویلو! بیلیرلر. قاباقجا دئدیگیمیز کیمی آرتیرماق لازیمدیر کی ایرانلی اولماق هئچ بیر دیل یا سویا باغلی اولدوغونو اثبات ائتمیر. ایران بیر ملتین – مختلف دیللرین و مختلف قبیله لرین وطنیدیر. تاریخ بویو بو وطنیمیزده تورک سویو و تورک دیلی ایله برابر، فارسلار، بلوچلار، کوردلر و باشقا قبیلهلر یاشامیشلار. آریاییلار هخامنش سولاله سی ایله ایراندا حکومت قوردولار و حاکمیتی اله آلدیلار. آنجاق اونلارین شاهلاری کوروش، داریوش و خشاریارشا اولاراق، دوشمنلری دا ساکالار اولموشدور. کوروش اونلارا قارشی ساواشلار آپارمیش و نهایت اونلارلا ساواشدا اؤلموشدور. داریوش دا ساکالارلا ساواشلاری اوزون بیر مدت چکیر و تاریخ صفحهلری بو ساواشلاری دولدورموشدور. بئله ساواشلار بیر قبیله آراسیندا و یا بیر دیللی قبیله لر آراسیندا چوخ آز اولا بیلر. ایران – توران ساواشلاری دوغرودور کی ایکی تورپاق ساواشیدیر. ایران باشقا بیر تورپراق و توران باشقا بیر تورپاق اولاراق اونلاردا یاشایان خالقلار ساواشیرلار و بونلارین دیلی فرقلی اولاراق بیر – بیرینین تورپاقلارینا گؤز تیکمیشلر. تاسفله بیر سیرا گؤزو دار سویچولار بو ساواشلاری ایشق ایله ظلمت ساواشی، پیس ایله یاخشی ساواشی، اهریمن ایله اهورا! ساواشی کیمی ده یرلندیریرلر. بو سویچولار گونده بیر هاوا ایله اویناییرلار؛ بیر گون بونلاری قانلی دوشمن و بیر گون ایکی قارداش بیلیرلر.
آنجاق بونو بیلمه لیییک کی دونیا دیللرینین هامیسی گؤزهلدیر. دیل، بیر قاتارین لوکوموتیویدیر و دالیجا مختلف واگونلار چکمکدهدیر. بو واگونلارین بیرینده ادبیات، او بیریسینده فولکولور، بیرینده فلسفه، او بیرینده هنر، اینجه صنعت و هر بیرنده باشقا بیر صنعت و کولتور ماتریاللاری آپاریلیر. بو واگونلاری چکن لوکوموتیو همان دیلدیر. بو قاتار بشریته عاییددیر. اونونلا قارشی دوران بشریتله قارشی دورور. آنجاق آریانی بیر سوی بیلمک داها گؤزو دارلیق و سویچولوقدان باشقا بیر علامت دئییلدیر. علم اینانیر کی بوگون سوی دئدیکده دریلر بویاسی نظرده توتولور. بیری آغ دریلی، بیری قارا دریلی، ساری دریلی، آل دریلیدن باشقا هئچ بیر سوی یوخدور و بونون دا تکجه دلیلی اقلیم دورومودور و هئچ بیر اصالت و پیس یا یاخشی سوی اولدوغونا دلالت ائتمیر. انسان گؤزو ایله باخاندا دا سویلارین هئچ بیر فرقی اولمامالیدیر. اؤزونو اییی بیر سویدان بیلن انسانلار همیشه دونیانین جنایتلرینی، ساواشلارینی تؤرتمیشلر. بیز بو آلچاق آداملارلا ایلگیمیز اولمادیغینی آلنی آچیقلیقلا دئمهلیییک.
بو ضروری سؤزلری دئمکدن سونرا ایندی تاریخه قاییدیب، ساکالارین هانسی کؤکدن اولدوقلارینی آراماق ایستهییریک. طبیعیدیر کی بیر چوخ عالیملر بو ساحه ده فرقلی فیکیرله شیرلر. ساکالارین ایرانی کؤکنلی اولدوغو بیر سیرا عالیملر طرفیندن او جمله دن ۱۹جو عصرده زویس، مولنهوف، توماشک، فرسل و ویلسر کیمی عالیملرین چالیشمالاریندا یئر آلیر. بو چالیشمالار ایران دینی ایله ساکالار دینی آراسیندا ایلگیلری تاپاراق بو قونو اوستونده دایانیرلار و بو باغلیلیغی اثبات ائتمه یه چالیشیرلار. هابئله ساکالاردان قالان کلمه لری آراشدیریب اوئستا، پهلوی دیللری ایله باغلیلیق آختاریرلار.
۲۰جی یوزایلده یئنه بیر سیرا بیلیم آداملاری بو چالیشمالاری و ادعالاری اثبات ائتمک اوچون داوام ائتدیلر. بونلارین آراسیندا آلبرت هرمان هامیدان باشدا دایانیر. باشقا عالیم کرچمر Kretschmer ساکالاری دوغو ایرانلیلارا دین و دیل باخیمیندان ایلگیلی بیله رک، ساکالاری ایرانین دوغودا یاشایان قبیله لرینه یاخین بیلیر. همین عالیم سونرالار اسکیتلرله تورکلرین ایلگیلرینه ده توخونور و اؤز قاباقکی ادعاسیندان واز کئچیر. او، ساکالارین ایرانی کؤکنلی اولدوغوندا شک ائدیب و تورک کؤکنلی اولدوغونا اینانیر.
آنجاق ساکالارین اسلاو کؤکنلی اولدوغو تکجه روس عالیم لری طرفیندن مودافیعه ائدیلیر. بو عالیملرین باشیندا زابلین دایانیر و ساکالارین گئییملریله روسلارین گئییملرینی توتوشدوروب بئله بیر سونوجا چاتیر. آما بو نظریه روس عالیملریندن ائشیکده هئچ بیر طرفداری یوخدور.
آنجاق ساکالارین یاخود اسکیتلرین و ایشغوزلارین اورال – آلتای ایرقی نظریه سی داها چوخلو بیلیم آداملارینین فیکیر دونیاسیله اویغون گلمیشدیر. بو نظریه باشقا نظریهلردن طرفداری چوخ اولاراق گونو گوندن ده آرتماقدادیر. الده ائدیلن نسنه لر و وثیقه لر ۱۹جو یوزایلین ایلک ایللریندن و حتا ایلک دفینه لر اورتایا چیخدیقدا عالیملرین دقتینی اؤزونه چکهرک بئله بیر نظریه اورتایا قویولور. بو نظریه نین ان شهرتلی عالیمی ب. گ. نیبهور اولموشدور.
نیبهور، هرودوت تاریخینه آرخالاناراق طرفسیز بیر مئتودلا اینجهلهدیکدن سونرا ساکالاری تاتار و موغول قبیلهلریندن اولدوغونو ایرهلی سورور. اونون اساس سایدیغی قونو، ساکالارلا تاتارلارین عرف، عادت و عنعنه لری اولموشدور. بو فیکری یونان مشهور عالیمی گروتهدن سونرا نویمان تقویت ائدیر. کیپرت ده اورتا آسیادان روسیایا گلن اسکیتلرین گله نک و گؤره نکلرینین و حیات طرزینی اینجه له ییب، ساکالاری تورک – تاتار و حتا موغوللارا چوخ یاخین و حتا اونلاردان بیر قبیله کیمی تانییر. ناگی ده بو نظریه یه قاتیلیر. نیبهورون ایرهلی سوردویو نظریه گونو گوندن بیر چوخلو طرفدارلار تاپیر. عنعنهلری آراشدیران فیلولوگلار، یئر قازینتیلارینی ایره لی سوره ن آرخئولوگلار الده ائدیلن وثیقهلره آرخالاناراق بو نظریه طرفدارلارینا قاتیلیرلار و هر بیر کتابدا یئنی – یئنی اینجه له مه لری اورتایا قویورلار. بو آرادا چیوی خطینین متخصصی اولان نوردمان داها درین و دانیلماز وثیقهلر اورتایا قویور و چیوی خطی ایله یازیلان متنلری بوگون تورکجه یه چئویریب و ایکی دیل آراسیندا ان اسکی ایلگیلری تاپیر و اونلارین تورک اولدوغوندا هئچ بیر شوبهه یه یول وئرمیر. او، بو آراشدیرمالاری قورتاردیقدا اسکیتلری تورک اولاراق اورال – آلتای ایرقلی بیلیر.
البتده بئله آراشدیرمالار بونلارلا بیتمیر، بلکه بیر چوخلو بیلیم آداملاری یازیلی قایناقلارین اوستونده دایانیب و یئنه آختاریشلارا داوام ائتدیریرلر و نهایت بیر چوخ عالیم بو نظریهنی بوتون ساحه لریله آراشدیریب اینجه له ییب قبول ائدیرلر. بونلاردان مایر، اوکسوس، روبن، مینز، ه. تریدلر، ب. لافر و یاکساتای کیمی عالیملری سایماق اولار.
بو نظریهیه قاتیلانلار بوتون اؤلکه لردن و ملتلر آراسیندا او جملهدن آلمان، انگیلیس، فرانسه و حتا روس عالیملری ده واردیر. آنجاق تورک عالیملری ده بو نظریه اوچون چالیشیرلار. بو عالیملردن ذکی ولیدی دوغان، ترخان، اوگال، سیدف و باشقالارینی سایماق اولار. هر حالدا چاغداش عالیملر ساکالارین عنعنه لریله تورک داستانلاری آراسیندا اؤزهللیکله کتاب دده قورقود قهرمانلاری آراسیندا اولان درین علاقهلری اونودماییرلار و اونلارین تاتار، یاکوت و قزاقلار آراسیندا هله ده وارلیقلارینی دئمکدن چکینمیرلر.
ساکالارین اسلاو کؤکنلی اولدوقلارینا طرفدارلار هئچ بیر وثیقه و ایناندیریجی دلیل گتیرمهییرلر و اونا گؤره ده هئچ عالیملرین طرفیندن قارشیلانماییرلار و سکوت ایله بو نظریه قارشیلانیر. ایران کؤکنلی اولدوغو نظریهیه دایانانلار، تکجه بیر سیرا کلمه لری اورتایا قویوب و بیر ده دین ایلگیلرینی آراییرلار. آنجاق چیوی خطی ایله یازیلان کتیبه لرین اوخونوب – چئوریلمه سی و اونلارجا تورکجه دیلینده اولان اصیل کلمهلر بو نظریهنی پوچلاییب، تاریخه قاتیشدیردی. بوندان علاوه بو عالیملر حتا یازیلی قایناقلارا دقت ائتمه میشلر و بونا گؤره تاریخ و دیلچیلیک علمب بوگون داها ده یرلی بیر علم کیمی ساده دلیللرله قانع اولمور و علمی دایاقلار، یازیلی قایناقلار، اؤزه للیکله کتیبهلر، الده ائدیلن نسنهلر، آرخئولوژی تاپینتیلار هامیسی ال – اله وئریب بو نظریهیه آرخا دورورلار.
آنجاق ساکا یا اسکیتلرین اورال – آلتای اولدوقلاری گونو گوندن بیلیم عالمینده چوخلو طرفدار تاپماقدادیر. قافقازلاردا و آذربایجاندا اولان قازینتیلار لاپ اصیل و درین وثیقهلر بونا الده ائدیر. آنجاق بو نظریهنی قبول ائدهنلر بیر نئچه دلیلی ده آرتیریرلار:
- ساکالارین یوردلاری ایله تورک آنایوردلاری ایله ایلگیسی
- ساکالارین و یوردلارینین آدلاری تورکلوک ایله ایلگیسی
- دیللرینین تورک دیلی ایله ایلگیسی
- دینلرینین اسکی تورک دینی ایله ایلگیسی
- گله نکلر و گؤره نکلرینین اسکی تورک گلهنکلری و گؤره نکلری ایله ایلگیسی
- صنعت و اینجه ایشلرینین اسکی صنعتلریله ایلگیسی
- ساکالارین خلفلری بوگون هله ده وارلیقلارینی قورویورلار.
هرودوت و استرابون یازیلی قایناقلاری اسکیتلر یا ساکالار حاققیندا یازاراق اونلاری کؤچری ائللر کیمی اورتا آسیادان خزر دنیزینین دوغوسوندا قافقازلاردان اورمو گؤلونه قدهر گلدیکلرینی تصویره آلمیشلار. هرودوت و استرابون بونلارین حاققیندا یازدیقلارینی سونراکی قازینتیلاردان اله گلن و آراشدیریجیلارین اینجه له مه لرینین سونوجلارینی بیر – بیرینین اوستونه دوشوروب تصدیقله ییر. بونلارین هامیسی ساکالار یا اسکیتلرین اورال – آلتای و تورک کؤکنلی اولدوقلارینی ایناندیریر.
دیلچیلر ده بو زمینه ده چوخلو آراشدیرمالار آپارمیشلار. ساکا یا اسکیت یا ایشغوزلارین آدینی بوگونه قدهر آچیقلاماغا چالیشانلار چوخ اولموشدور. ذکی ولیدی توغان ساکالارین آدینی قبیله آدی اولاراق تارگوتائه، اسکولوت و پارولات کلمهلرینین ده تورک، چیگیل و بارولا آدلارینین “ت”لی جمع شکلینین یعنی تاورگوت، سیلیکوت و بارولات دئمک اولماسینین لاپ مومکون اولدوغونو بیلدیریر و اسکیت کلمه سینین چنگیزین ایلک دایاندیغی قبیلهلردن ساکاییت قبیلهسینین آدی کیمی، ساکا آدینین “ت”لی جمع شکلی اولماسینی خاطیره گتیردیگینی ایرهلی سورور. کوون ایسه پارت توپلوقلارینین جمع آدیندا، آرساک (رومانلیلار دئدیگی کیمی) ماساژتلرین ائتنیک آدیندا ماس – ساژ و ساکالارین یونانلیلار آراسینداکی “ساکای” آدینین قوشقویا یئر بوراخماسینین اوریانتال تورک سؤزو “ساک” (عقیللی) “یئتهنکلی”، “ایره لی گؤروشلو” آنلامینا گلن سؤزلرله عینی اولدوغونو بیلدیریر. ساک / ساکا آدینین تورک دیلینه عایید بیر کلمه اولدوغونو قبول ائدهن گونالتای ایسه جاغاتای لغتینده ساک کلمه سینین یان معناسینا گلدیگینی بیلدیره رک ساکالارین اوتوردوقلاری یئرلرین آناتورک ائلینه نسبتله یان طرف اولدوغو دوشونولورسه اونلارا بو آدین وئریلمیش اولماسی مناسبتینین آنلاشیلاجاغینی بیلدیریر. همان عالیم بوگونکو تورک قبیله سی اولان و روسلار ایچینده یاگوت آدیلا تانینان یاگوتلار اؤزلرینی ساکالاردان بیلیرلر.
سیدُف دا بیر چوخلو عالیملرله ساکالارلا یاکوتلارین آراسیندا اولان ایلگیلردن دانیشیرلار. بیر چوخ دیللرده ساک همان یایغین معناسیندادیر. بیر سیرا عالیملر ساکانی سایای دئمکله یای معناسینی اونلاردان آلیرلار و اونلار اللرینده همیشه اوخ و یای اولدوقلارینا اشاره کیمی بیلیرلر.
آنجاق بو آدلار قونشو خالقلار طرفیندن اونلارا وئریلمیشدیر: ساکا، اسکیت و ایشغوز. سیدُف آختاریشلاریندا بوگون ده بیر چوخ کندلر و قبیلهلر هله ساک آدیلا اؤزارینی ساخلامیشلار، او جملهدن بوزوکلار، اوچوکلار، ۵۳ یایلار، ۴۰ یایلار کیمی آدلار واردیر.
باشقا بیر قونو اولان ساکالارین دیللریدیر، ساکالارین تورک دیللی اولدوغو اثباتا چاتمیش بیر قونودور. ساکالارین بو گئنیش جغرافیادا دولاندیغی یئرلرده جغرافی آدلار قویموش و بوگونه کیمی بو آدلار قالمیشدیر. قارا دنیزدن خزر دنیزینه قدهر بو آدلار هله ده واردیرلار. او جملهدن تَمَرینده، قاریم بالوق، قاراجاسیس داغینی قیراجاسیم دئمیشلر. تورک دیلینده قارا، قاری و اقار “یوکسک” معناسیندادیر. آرقان اویغورجا اوقان، جیغاتایجا اوخان، بؤیوک تانرییا اشارهدیر. اسکیتلرین قاریم بالوق آدی دا بالیق گؤلونه اشاره دیر. آنجاق یونان، عبری و بابیل قایناقلاریندا بیر چوخلو آدلار واردیر کی بونلارین تورک دیلینده معناسینی تاپماق دیلچیلرین ایشی اولموش و بیر چوخ نظرلرده وئرهرک ساکالارین دولاندیغی یئرلر و قویدوغو آدلار هله ده قالیر. آنجاق ان چوخ دایانان موضوع، شوشدا چیوی خطینده یازیلان کتیبه بر بوگون اؤز وطنمیزده موجوددور. متخصصلر بو کتیبهلری اوخویوب و بو کلمهلری چیخارمیشلار: آنیرا، اوناماق، آرتا، اوتورماق، دالدو، دولدوراق، گیک، گؤک، ایرچیگی، آرتماق، آرتیق، قوتتا، قاتماق، چاغری، اوغول، یال، یول، ویتا، وانا، اؤته، یانا، وورون، اورون کلمه لری اوخونموشدور. بو متنلرده اؤزهللیکله فعللرین هامیسی تورکو اولموشدور. بونو دا تصادفله دوشونمک اولماز. بؤیوک عالیم تونا دئییر: “بیر – بیریله هئچ ایلگیسی اولمایان دونیا دیللرینده، تصادفی کلمه اویغونلوقلار بیر معجزه قابلیتیندهدیر و اؤرنکلری بیر الین بئش بارماغینی گئچمز”. بئلهلیکله بوگون دونیا ساکالارین تورک اولدوغونو اینانمالی و بونا اویغون حرمت ائتمهلیدیر.
قزاقستاندا آلما آتانین ائسیک کورقانیندان یازیلی کیچیک بیر مجمهیی تاپیلدی. ساکالارا عایید اولان و ۲۶ حرفدن عمله گلن بو یازی سلیمانف طرفیندن “خانین اوغلو ۲۳ یاشیندا یوخ اولدو. (خالقین) آدی دا یوخ اولدو”. بو جمله بیزیم بوگونکو دیلیمیزه داها اویغوندور.
اسکی یازیلار وئرهن تانری کلمه سی، بوگون بیر چوخلو یازیلاردا جغرافیا و شخص آدلاریندا و شوش دا تاپیلان کتیبهلرده واردیر. مورتمان دئدیگی کیمی چیوی یازیلاری ساکالارین تورک اولدوقلارینی اثبات ائدیر و اونلارین دیلی تورک – تاتار و فین – اوقور دیللرینین هله آیریلمادیغی اؤنوندندیر.
تورکلرین دینی ایناملاری ایله ساکالارین ایناملاری آراسیندا اولان اویغونلوقلار بیر چوخلو بیلیم آداملارین آراشدیرما قونوسو اولموش و بونلار تانری، گؤگ تانری و اونا باغلی ایناملاری اینجه له ییب، هابئله شامانلار و حتا سئحربازلیق ساییلان ایناملاری ساکالار آراسیندا و هونلارین باشقا قبیله لری آراسیندا اولدوغونو آراشدیریب و بونلارین بیرگه و بیر – بیرینه چوخ یاخین و حتا بیر اولدوغونو ایرهلی سورموشلر. نهایت ساکالارین دین ایناملاریلا باشقا تورک قبیله لرینین ایناملاری عئینیدیر.
هابئله عنعنه لری و دبلر قونوسونو ساکالار و باشقا تورک قبیلهلری آراسیندا آراشدیرانلار بونلارین بیر قبیله دن اولدوقلارینی دئمکدن چکینمه میشلر. بو قونو اوزره ساکالارین آت اوسته یاشامالاری، اؤکوزدن آرابا چکمک اوچون یارارلانماق، ات یئمکلری، بیشیره جک غذالاری، قاب – قاجاقلاری، قمیز ایچگییه وورغونلوقلاری، و نهایت باشقا عادتلری اونلارین تورک اولدوقلارینی ثبوتا چاتدیریر. هرودوت، استرابون و هیپوکرات دا بونلاری اؤز گؤزلریله گؤروب یازدیقلاری داها بوگون تصدیقله نیر و ساکالارین تورک دیللی و اورال – آلتای کؤکنلی اولدوقلاری هئچ شوبهه ده قالمیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab